Balatongyörök

Balatongyörök egy község Zala vármegyében, a Keszthelyi járásban.

Fekvése 
A Balaton északi partján, a Keszthelyi-fennsík tövében fekszik, a 71-es főút mellett.

Megközelítése 
 A település két vasúti megállóhellyel (Balatongyörök és Becehegy) rendelkezik a Balatonszentgyörgy–Tapolca–Ukk-vasútvonalon.
 Sűrű autóbuszjárat köti össze Keszthellyel és Tapolcával.
 Nyári időszakban rendszeres hajójárat indul Keszthelyre, valamint Balatonmáriafürdő, Szigliget és Badacsony érintésével Fonyódra.

Története 
A település helyén már az újkőkorszakban laktak. A rézkorból fejsze maradt fenn itt. A római korban kisebb telep működött a mai Szépkilátó környékén, ahol egy fürdő maradványai is láthatóak. A keleti gótok leszármazottjaiból álló keresztények a kora középkorban először a római romokra építkeztek, majd a település központja nyugatra tolódott. Első írásos említése 1121-ből való. Nevét valószínűleg Szigliget urának, II. Atyusz bánnak Gyürk nevű fiáról kapta.

A török időkben viszonylag kevés veszteség érte, mivel a Szent Mihály-dombon álló Meszes Györk vár védte meg. 1732-ben Festetics Kristóf kapja meg birtoknak, majd a 18. század végére komoly településsé sarjadt.

1903-ban elkészült a települést érintő Balatonszentgyörgy–Tapolca–Ukk-vasútvonal. 1910-ben platánsort ültetett a községben II. Festetics Tasziló herceg skót származású felesége, Lady Mary Hamilton.

A nagy ütemű fejlődése azonban csak a két világháború között indult meg, hajóállomás, strand és önálló plébánia épült. Ekkor épült ki a villasor, illetve a Belügyminisztérium üdülője is, a mai Kastély Szálló. 1990-ben a település megkapta az Európafalu Prix d'Honeur tiszteletdíját.

Címere 

Álló csücskös talpú tárcsapajzs, felül domború hullámvonallal süvegezetten. A pajzs közepén a nagy pajzs formájával egyező szívpajzs, vörös mezejében lebegő ezüsthorgony. A nagy pajzs arannyal és zölddel hasított mezejében kék pajzsláb, benne jobbra úszó ezüst hal látható. Az aranymezőben leveles zöld szőlőfürt, a zöld mezőben emberarcú nap látható. A pajzs alatt íves fecskefarok végződésű lebegő aranyszalagon nagybetűs fekete színű „Balatongyörök” felirat, előtte és utána 3-3 díszpont.

Közélete

Polgármesterei
 1990-1994: Csizmadia Ferenc (független)
 1994-1998: Csizmadia Ferenc (független)
 1998-2002: Csizmadia Ferenc (független)
 2002-2006: Kiss László Tibor (független)
 2006-2010: Kiss László Tibor (független)
 2010-2014: Biró Róbert (független)
 2014-2019: Biró Róbert (független)
 2019-től: Biró Róbert (független)

Népesség 
A település népességének változása:

A 2011-es népszámlálás idején a nemzetiségi megoszlás a következő volt: magyar 91,1%, német 5,97%. A lakosok 48,9-a% római katolikusnak, 2-2% reformátusnak, ill. evangélikusnak, 7,9% felekezeten kívülinek vallotta magát (37,9% nem nyilatkozott).

Látnivalók 
 A római katolikus templom 1831–1833 között épült. Az épület műemlék, klasszicista stílusú. Kertjében sírkövek láthatók, előtte pedig egy 1848-as kőkereszt.
 A Szépkilátó a község keleti szélén a Szigligeti-öbölre nézve, hívja fel az utazó, a turista figyelmét a nagyon szép panorámára. A hely neve valóban kifejezője annak a csodálatos természeti képnek, amely az itt megálló utazó, pihenő vendég szeme elé tárul.
 Római-forrás a Szépkilátó aljában található. Az 1940-es évek során feltárt kis római fürdőt látta el egykor vízzel.
 Balatongyörök szőlőhegyén, a Becehegyen régi présházak sora látható.
 Balaton-felvidéki Nemzeti Park a Balatongyörök és Balatonederics között több rövidebb és hosszabb körútból álló 8.5 km hosszú 38 állomásból álló tanösvény kifejezetten a gyermekek részére ajánlott. A térség erdei élőhelyeinek természeti értékeinek megismertetésére Pele Urat, a nagy pelét hívják segítségül, aki amellett, hogy kis unokájából igyekszik rendes pelét faragni, és szeretné őt a peleélet rögös útján elindítani, számukra is felfedi kedves erdejének megannyi apró titkát. A tanösvény a térség ismert látogatóhelyeiről (Afrika múzeum, Szépkilátó, Balatonederics, Balatongyörök-Bélap-völgy) közelíthető meg. Az ösvény ismertetőtáblái magyar és angol nyelven szólnak a látogatókhoz.
 Volt belügyi üdülő – kastélyszálló

Balatongyörök a magyar irodalomban 

Eötvös Károly író a következő leírásokat hagyta az utókorra a györöki tájról:

Nógrády László irodalomtörténész írásai közül feltehetően már balatongyöröki tartózkodásának hatására regényeket is írt: Balatoni kaland, Jómadarak, Egy ágrólszakadt diák élete stb.

Bertha Bulcsu író Balatoni évtizedek című szociográfiájában ismerteti Balatongyörök 1950–1955 közti világát:

Simon István fiatal költőként Balatongyörökön járt, az itt szerzett élményét versbe öntötte Györöki halászok címmel.

Takáts Gyula költő, író, műfordító 1956-ban Becehegyen vásárolt egy szőlővel borított hegyoldalt. Nyarainak nagyobbik részét itt töltve írói műhellyé tette a telkét. Nagyon sokszínű Takáts Gyula becei ihletésű költészete, számtalan versben örökítette meg a táj szépségét, ezenkívül írt birtokáról, pincéjéről és az ott végzett birtokkal kapcsolatos ténykedéséről. Becén meglátogatták írók, költők, művészek, többek között: Bárány Tamás prózaíró, Laczkó András író, Fodor József és Jankovich Ferenc költő, Kenessey Jenő zeneszerző. Írásaikban megemlítik a becei táj szépségeit és Takást Gyula borral és szőlőműveléssel kapcsolatos tevékenységét.

Moldova György 1996-ban megjelent A Balaton elrablása című riportjában arról ír, hogyan szerzett meg és töltött fel 2000 négyzetméternyi területet a Balatonból egy nagyvállalkozó.

Művészek Balatongyörökön 

 Simándy József Kossuth-díjas operaénekes Balatongyörökön a Petőfi utcában házat, Becehegyen szőlőbirtokot vásárolt magának. A községet második otthonának tekintette. A világhírű tenorista halálának első évfordulója alkalmából Balatongyörökön Baráti Társaság alakult 1997-ben, hogy ápolják a felejthetetlen művész emlékét. Azóta minden év augusztusában Simándy József-emlékestre kerül sor.
 Martyn Ferenc festőművészt is idevonzotta a táj, a csend, a pihenés lehetősége. Nyaralóval rendelkezett Balatongyörökön.
 Töreky Ferenc grafikus e vidék szülötte Becén nőtt fel. Később Becéről a faluba költöztek. Otthonában műtermet alakított ki. A nyári kiállítások kiemelkedő eseménye volt az ő grafikáinak bemutatása.
 Pogány Ödön Gábor, a Szépművészeti Múzeum igazgatója Bece lakója volt. Gyakran ő nyitotta meg a györöki kiállításokat.
 Raksányi Gellért színművész, A Nemzet Színésze a nyarakat Balatongyörökön töltötte. Rendezvényeken, szezonnyitókon rendszeresen szavalt. Balatongyörök díszpolgára. Halála után a falu temetőjében helyezték végső nyugalomra.
 Csont Ferenc festőművész a második világháború éveitől haláláig Balatongyörök lakója volt.
 Mikus Gyula festőművész rendszeresen Becére járt festeni. Híresek többek között a becei képei, a becei mandulafák.
 Széchenyi Zsigmond a neves vadász, író, Afrika kutató az 1950-es évek végéig lakott Balatongyörökön
 Heitler László festő
 Takáts Gyula költő, író, műfordító, Becehegyen volt háza
 Bertha Bulcsu író, a Bertha Bulcsu Művelődési Ház névadója, házában megfordult Kiss Dénes, Szakonyi Károly, Tüskés Tibor és Kertész Ákos is.

Díszpolgárok 
 Takáts Gyula Baumgarten-díjas, József Attila-díjas, Kossuth-díjas költő, író, műfordító. (2003. április 11.)
 Raksányi Gellért Jászai Mari-díjas, érdemes és kiváló művész, a Nemzeti Színház örökös tagja, Kossuth-díjas, Obersovszky-emlékplakett tulajdonos, Petőfi Sándor Sajtószabadság-díjas, A Nemzet Színésze (2004. július 25.)
 Simándy József Kossuth-díjas operaénekes (2006. július 30.)

Rendezvények 

Az itt tartózkodó vendégeket egész évben színes programok várják, a kulturális élet rendkívül gazdag. Legyen bármilyen érdeklődésű, itt megtalálhatja a kedvére való programokat.

Hagyományos, visszatérő rendezvények 

Májustól késő őszig sok rendezvény (folklór, komolyzene, ifjúságnak szóló zene, térzene, bálok, borfesztivál, szüreti felvonulás, boros forgatag, búcsúk, sportversenyek, képzőművészeti kiállítások és egyéb műsorok) várja az üdülővendégeket, a turistákat, az érdeklődőket.

A környéken rendszeresek a júliusban kezdődő és még kora ősszel is tartó „borhetek”, a szüreti mulatságok, a borfesztiválok.
Kiemelkedő gasztronómiai esemény az évente két alkalommal megrendezésre kerülő halászléfőző-verseny.

Szeptember - Szent Mihály napi búcsú
November - Adventi játszóház gyerekeknek, adventi koszorúkötés az asszonyoknak Művelődési Ház és Könyvtár
- Adventi gyertyagyújtás: gyermekműsor, ráhangolódás az ünnepre, karácsonyi süteményekkel, forraltborral és punccsal Művelődési Ház és Könyvtár
December - Adventi Forgatag Jüngling Zoltán Közösségi Ház
- Falukarácsony Művelődési Ház és Könyvtár

Testvértelepülések 
  Gelence (Erdély — Románia)
  Piwniczna-Zdrój (Lengyelország)
  Uetze (Németország)
  Vordernberg (Ausztria)

Jegyzetek

További információk 
 Balatongyörök.hu
 Balatongyörök, webes térinformatikai adatbázis és kereső

Kapcsolódó szócikkek 

Zala megye települései
Balaton-parti települések, településrészek
Zala vármegye települései